### NN 128/2017 (21.12.2017.), Odluka o lokalnim porezima Općine Draž

Općina Draž

2943

Na temelju članka 20. i članka 42. Zakona o lokalnim porezima (»Narodne novine« broj 115/16 i 101/17), i članka 35. Zakona o lokalnoj i područnoj (regionalnoj) samoupravi pročišćeni tekst zakona (»Narodne novine« 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15), te članka 38. Statuta Općine Draž (»Službeni glasnik Općine Draž« broj 01/13), Općinsko vijeće Općine Draž, na svojoj 6. sjednici održanoj dana 2017. godine, donosi sljedeću

ODLUKU

O LOKALNIM POREZIMA OPĆINE DRAŽ

I. OPĆA ODREDBA

Članak 1.

Ovom Odlukom o lokalnim porezima Općine Draž (u daljnjem tekstu: Odlukom) utvrđuju se:

– vrste lokalnih poreza Općine Draž,

– obveznici plaćanja,

– visina stope prireza porezu na dohodak,

– visina stope poreza na potrošnju,

– visina poreza na kuće za odmor,

– visinu poreza na korištenje javne površine,

– način obračuna i plaćanja lokalnih poreza koji pripadaju Općini Draž (u daljnjem tekstu: Općina), drugi odgovarajući elementi za njihov obračun te prijenos ovlasti za utvrđivanje i naplatu lokalnih poreza na Ministarstvo financija, Poreznu upravu.

II. VRSTA POREZA

Članak 2.

Općini Draž pripadaju sljedeći porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javne površine.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak koji imaju prebivalište ili uobičajeno boravište na području Općine, sukladno odredbama zakona i podzakonskih akata kojima se uređuje porez na dohodak te odredbama ove odluke.

Članak 4.

Prirez porezu na dohodak plaća se po stopi od 2% od utvrđene osnovice.

Osnovica prireza porezu na dohodak je porez na dohodak utvrđen prema odredbama Zakona o porezu na dohodak (»Narodne novine« br. 115/16) i Pravilnika o porezu na dohodak (»Narodne novine« br. 1/17).

Poslove u vezi s utvrđivanjem i naplatom prireza porezu na dohodak obavlja Porezna uprava.

Prirez porezu na dohodak prihod je Proračuna Općine.

2. Porez na potrošnju

Članak 5.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine.

Članak 6.

Obveznik poreza na potrošnju je pravna i fizička osoba koja pruža ugostiteljske usluge na području Općine.

Porez na potrošnju plaća se po stopi od 3% od utvrđene osnovice u korist Proračuna Općine.

Osnovica za obračun poreza na potrošnju je prodajna cijena pića po kojoj se pića prodaju u ugostiteljskom objektu (bez poreza na dodanu vrijednost).

Članak 7.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz stavka 1. ovoga članka porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec, nadležnoj ispostavi Porezne uprave.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju obavlja Porezna uprava.

Porez na potrošnju prihod je Proračuna Općine.

3. Porez na kuće za odmor

Članak 8.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine.

Kućom za odmor smatra se svaka zgrada, dio zgrade ili stan koji se koriste povremeno ili sezonski.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 9.

Porez na kuće za odmor plaća se na cijelom području Općine, u iznosu od:

– 10 kuna/m2 korisne površine kuće za odmor.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti. Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice. Porez na kuće za odmor ne plaća se na odmarališta u vlasništvu jedinica lokalne i područne (regionalne) samouprave koja služe za smještaj djece u dobi do 15 godina.

Članak 10.

Obveznici poreza na kuće za odmor dužni su Poreznoj upravi dostaviti podatke o kućama za odmor koji se odnose na mjesto gdje se nalaze ti objekti, te korisnu površinu kao i podatke o poreznom obvezniku, najkasnije do 31. ožujka godine za koju se utvrđuje porez na kuće za odmor.

Porez za kuće za odmor plaća se u roku 15 dana od dana dostave rješenja o utvrđivanju tog poreza.

Poslove u svezi utvrđivanja i naplate poreza na kuće za odmor obavlja Porezna uprava.

Porez na kuće za odmor prihod je Proračuna Općine.

4. Porez na korištenje javnih površina

Članak 11.

Porez na korištenje javnih površina plaćaju pravne i fizičke osobe koje koriste javne površine na području Općine.

Javnom površinom u smislu ove Odluke smatraju se površine u općoj uporabi kojima po posebnim propisima upravlja Općina Draž (ulice, trgovi, parkovi, nogostupi, igrališta, zelene površine i slično).

Članak 12.

Porez na korištenje javnih površina plaća se po četvornom metru korištene javne površine u iznosu od 10,00 kuna mjesečno.

Porez na korištenje javnih površina ne plaća se na javne površine za koje je sklopljen ugovor o zakupu zemljišta.

Od plaćanja poreza na korištenje javnih površina izuzimaju se aktivnosti za humanitarne, kulturne, sportske, prosvjetno-edukativne i zdravstvene usluge. U slučaju korištenja javne površine kad je organizator ili naručitelj određenih aktivnosti Općina, ne plaća se porez na korištenje javnih površina.

Članak 13.

Porez na korištenje javnih površina prihod je Proračuna Općine.

Poslove u vezi s utvrđivanjem i naplatom poreza na korištenje javnih površina obavlja Porezna uprava.

III. PROVEDBENE ODREDBE

Članak 14.

Općina Draž poslove utvrđivanja, evidentiranja, nadzora, naplate i ovrhe radi naplate lokalnih poreza propisanih ovom odlukom, u cijelosti prenosi na Ministarstvo financija, Poreznu upravu – Područni ured Osijek, Ispostava Beli Manastir.

Poreznoj upravi za obavljanje poslova iz stavka 1. ovog članka pripada naknada u iznosu od 5% od ukupno naplaćenih prihoda.

Članak 15.

Porezna uprava dužna je 15. u mjesecu, za prethodni mjesec, Općini Draž dostavljati izvješća o utvrđenim i naplaćenim porezima.

Glede razreza, naplate, žalbe, obnove postupka, zastare, kaznenih i prekršajnih sankcija, te drugih postupovnih odredaba pri utvrđivanju i naplati poreza iz ove odluke primjenjuju se odredbe Općeg poreznog zakona, Zakona o lokalnim porezima i svih drugih zakona kojima se regulira predmetno područje.

IV. ZAKLJUČNE ODREDBE

Članak 16.

Danom stupanja na snagu ove Odluke prestaje važiti Odluka o općinskim porezima (»Službeni glasnik« Općine Draž broj 04/08).

Članak 17.

Ova odluka objavit će se u »Narodnim novinama« i »Službenom glasniku Općine Draž«.

Ova Odluka stupa na snagu osmog dana od dana objave u »Službenom glasniku Općine Draž«, osim u dijelu koji se odnosi na odredbe o prirezu porezu na dohodak koje stupaju na snagu prvoga dana u mjesecu nakon mjeseca u kojem je Odluka objavljena u »Narodnim novinama«.

Klasa: 410-01/17-01/02

Urbroj: 2100/04-01/17-05

Draž, 12. prosinca 2017.

Predsjednica Općinskog vijeća
 Eva Balatinac, prof., v. r.